**Za takojšnjo objavo**

**SPOROČILO ZA MEDIJE**

**Dravograd, 4. julij 2025**

**Potekala 4. redna seja Sveta Koroške regije**

**Na Muti je danes, v petek, 4. julija 2025, potekala 4. redna seja Sveta Koroške regije v mandatu 2024/2025, ki jo je vodila predsedujoča županja Občine Muta Angelica Mrak. Obravnavanih je bilo veliko zanimiv in za regijo pomembnih tem.**

Prisotni so sprva prisluhnili **Letnemu poročilu Koroške lekarne za leto 2024.** Pripomb na poročilo ni bilo. Svet Koroške regije je soglasno potrdil, da se del presežka prihodkov nad odhodki Koroške lekarne za leto 2024 v višini 272.515 EUR vrne in nakaže ustanoviteljicam, ki smejo ta sredstva porabiti izključno za izvajanje zdravstvene dejavnosti.  Prav tako so podali soglasje, da na podlagi ovrednotenih meril skladno s Pravilnikom o merilih za ugotavljanje delovne uspešnosti direktorjev v osebah javnega prava s področja zdravstva pripada direktorici **Dragici Nabernik** izplačilo delovne uspešnosti.

Temu je sledila predstavitev nove **Strategije razvoja turizma destinacije Koroška 2025-2030+**, ki je nastala v sodelovanju z zunanjim strokovnim mentorjem **Emilom Juvanom**, ki je sicer dekan Fakultete za turistične študije Turistica v Portorožu, na njej pa tudi poučuje kot izredni profesor. Predstavila sta jo skupaj z direktorjem RRA Koroška **Urošem Rozmanom**, ki je povedal, da strategija temelji na celoviti analizi obstoječega stanja turizma, ki je bila izvedena v prvi fazi strateškega procesa, in vključevanju mnenj, izkušenj ter pogledov ključnih deležnikov v regiji. Dokument se pomika od vizije razvoja Koroške kot prepoznavne, butične in celoletne destinacije z visoko dodano vrednostjo k opredelitvi strateških prioritet, razvojnih ciljev in izvedbenih ukrepov, ki temeljijo na realnih izhodiščih in merljivih kazalnikih. Vključuje jasno določene ciljne skupine, prednostna produktna področja, komunikacijske pristope in mehanizme spremljanja učinkov. Predstavljena strategija tako ni zgolj programski dokument, temveč skupno vodilo za usklajeno in dolgoročno delovanje vseh deležnikov turizma v korist obiskovalcev, lokalnega prebivalstva in trajnostnega razvoja regije. Podrobnejše informacije o samem nastanku strategije in vsebini le-te bodo posredovali naknadno v posebnem sporočilu za javnost predvidoma prihajajoči ponedeljek.

**Izjava zunanjega strokovnega mentorja Emila Juvana*:***

***“****Strategija razvoja turizma Koroške 2025–2030+ je prvi regijsko usmerjeni strateški dokument na področju turizma. Temelji na načelu »manj je več«, spoštovanju zmogljivosti prostora ter varovanju naravnih in kulturnih virov. Vizija Koroške je postati vodilna trajnostna destinacija, kjer se v harmoničnem sožitju prepletajo neokrnjena narava, bogata dediščina in gostoljubne lokalne skupnosti. Te obiskovalcem ponujajo transformativna, pristna in butična doživetja. Cilj strategije je razvoj kakovostnega in trajnostnega turizma, ki ustvarja višjo dodano vrednost, obvladuje pritisk na prostor in krepi kakovost bivanjskega okolja. Koroška je bila v preteklosti pomembno gospodarsko središče z izrazito gozdarsko, železarsko in rudarsko dejavnostjo, ki je regijo razvijalo in tako zaznamovalo njeno identiteto.*

*Hkrati je bogata z izjemnimi naravnimi danostmi, ki ponujajo neprecenljiv potencial za butični, zeleno usmerjen turizem. Čeprav je tradicionalno gospodarstvo danes v zatonu, prav turizem odpira priložnost, da Koroška ponovno zaživi — tokrat na* način, da dediščino nekoč *pomembnega dela Koroške poveže z izjemnimi naravnimi danosti ter to valorizira v turistični infrastrukturi in doživetjih, s poudarkom na kakovosti, trajnosti in povezanosti skupnosti.*

*Strategija ni čudežna palica, temveč jasno začrtana pot, ki usmerja regijo k uravnoteženemu, odpornemu in dolgoročno vzdržnemu razvoju, ter jo umešča med vodilne zelene in odgovorne destinacije v Sloveniji in Evropi. Uspešnost doseganja ciljev strategije pa je v veliki meri odvisna od sodelovanja vseh deležnikov ter od njihove drznosti in pripravljenosti tvegati za ustvarjanje več in drugače — v skladu z edinstvenim značajem Koroške.«*

V duhu medobčinskega sodelovanja na področju turizma, ki poteka pod skupno blagovno znamko Koroška – zakladnica presenečenj, so v okviru RRA Koroška predlagali tudi **ureditev centraliziranega vodenja registra turističnih vodnikov** saj so pretekle izkušnje velikokrat pokazale, da je ta vzpostavitev zelo potrebna. V register se bo vključijo turistične vodnike, ki že delujejo v posameznih občinah, ter dodatno osebe, ki so se udeležile izobraževanja poleti 2024. Na ta način bodo oblikovali obsežen seznam usposobljenih posameznikov z ustreznim predznanjem za vodenje in spremljanje turističnih obiskovalcev – tako na ravni občin kot na ravni regije. Sam cilj vzpostavitve registra je povečanje kakovosti in dostopnosti turističnega vodenja na regijski ravni, poenotena komunikacija z vodniki ter spodbujanje njihovega povezovanja in sodelovanja.

**Izjava projektne vodje na RRA Koroška Ane Pisar Čivčić:**

*»Z vodenjem registra vodnikov regije bomo imeli optimalen pregled nad vsemi razpoložljivimi kadri, ki lahko poskrbijo za vodenje turistov v regiji. Prav tako bomo lažje poskrbeli za enotno komunikacijo z vodniki, jih bolj povezali ter poskušali povečati tudi njihovo medsebojno sodelovanje.«*

Sledila je potrditev osnutka **Dodatka št. 3 k Dogovoru za razvoj Koroške razvojne regije**, ki zajema 6 novih projektov zelene infrastrukture (Črna na Koroškem, Mežica, Ravne na Koroškem, Mislinja, Ribnica na Pohorju) ter projekt Zmanjšanja vodnih izgub v Dravski dolini (Muta, Radlje ob Dravi, Podvelka). Več informacij o projektih, ki so vključeni v Dogovor najdete na spletni strani: <https://rra-koroska.si/regionalni-razvoj/regionalni-razvoj-skozi-obdobja/financno-obdobje-2021-2027#dogovor-za-razvoj-regije-2021-2027> .

**Izjava direktorja RRA Koroške Uroša Rozmana:**

*»S potrditvijo 3 dodatka k Dogovoru je Koroška regija prejela še zadnja manjkajoča soglasja, s čimer smo potrdili skupno 19 projektov v vrednosti vseh razpoložljivih sredstev v znesku 21,4 milijone evrov. Prvič po finančni perspektivi 2007–2013 bomo skozi regijski mehanizem izvajali projekte v vseh 12 občinah Koroške regije, na kar smo izjemno ponosni.«*

Informacijo o poteku priprave programa po **99. členu Zakona o obnovi, razvoju in zagotavljanju finančnih sredstev** je podal skrbnik regije **Tomaž Kranjec** iz Ministrstva za kohezijo in regionalni razvoj. Predvidena je sprememba 99. člena zakona, ki bo omogočala neposredne potrditve projektov, ki bodo vključeni v program. Program bo pripravljen predvidoma v jeseni 2025.«

**Izjava direktorja RRA Koroške Uroša Rozmana:**

*»Veseli nas, da je Ministrstva za kohezijo in regionalni razvoj upoštevalo naše predloge po spremembi zakona, s čimer bo program razvoja regije po poplavah lahko namenjen širšemu naboru ukrepov oz. projektov.”*

Sledila je obravnava s primerjavo predlaganih lokacij **zavetišča za zapuščene živali** na treh predlaganih lokacij in sicer na območju Pameč, Mislinjske Dobrave ali Mute. Cilj primerjave je bil zagotoviti preglednost, razumevanje ključnih razlik ter podati podlago za odločanje o najprimernejši lokaciji. Občine bodo odločitev o sami končni lokaciji sprejele na eni izmed prihodnjih sej.

V zadnjem delu seje so prisotni prisluhnili delu Sveta Koroške regije v mandatu 2024/2025, ki ga je uspešno vodila županja Občine Muta **Angelca Mrak**. Sledila je predaja predsedovanja Občini Podvelka. Odslej bo seje za obdobje enega leta tako vodil nov predsedujoči župan **Miran Pušnik.**

**Izjava predsedujoče županje Angelce Mrak:**

*“Leto hitro mine in dejansko smo v času našega predsedovanja obravnavali ogromno pomembnih tem. Ena izmed ključnih je bil seveda Dogovor za razvoj regij. Tega smo v sklepni fazi sedaj uspeli spraviti do točke podpisa vseh dodatkov. Ponosna sem, da sem kot županja Občine Muta lahko predsedovala ravno v tem obdobju in bila tudi prisotna na podpisu prvega dodatka v Občini Trbovlje. Poudarila bi pa tudi, da je funkcija Regionalne razvojne agencije za Koroško in Sveta Koroške regije na regijski ravni zelo pomembna in želim si, da se ta regijska bit, regijski način sodelovanja ter povezovanja izrazito širi in ohranja še naprej.”*

Več informacij – splošno:

Anja Vajde, vodja za odnose z javnostmi na RRA Koroška d.o.o.

Tel. 041 323 293

e-naslov: [anja.vajde@rra-koroska.si](mailto:anja.vajde@rra-koroska.si)

Foto: arhiv RRA Koroška